AfriForum en Krugersdorp-gemeenskap gryp in om Bob van Reenen-stadion reg te ruk - AfriForum
DeurMarthinus Koekemoer	 10/01/2022 10/01/2022
Die jaar het skaars begin, maar AfriForum se tak in Krugersdorp het nie gras onder hul voete laat groei voordat hulle aan die werk gespring en moue begin oprol het nie.
Taklede, ander vrywilligers, plaaslike ondernemings en 'n paar politieke partye het Saterdag en Sondag ingespring om die Bob van Reenen-stadion te begin opknap. Gras is gesny, lang riete uitgekap en die atletiekbaan is skoongemaak.
Omtrent 250 vrywilligers het Saterdag ingespring om die Rob van Reenen-stadion in Krugersdorp te begin opknap.
Martin Lombard, die takvoorsitter, sê die projek was 'n groot sukses met sowat 250 mense wat Saterdag opgedaag het om te help. "Die skoonmaak was 'n massiewe taak vir 'n klein groepie mense. Ons wil met hierdie projek beleggers lok sodat ons die bestuur van die stadion uiteindelik kan oorneem."
Menige Krugersdorper kan vertel van die atletiekbyeenkomste of ander sportgeleenthede wat hulle by Bob van Reenen bygewoon het of self aan deelgeneem het. "Nou is daar basies net 'n leë dop oor," sê Lombard.
AfriForum het verlede jaar twee skrywes aan die Mogale City Plaaslike Munisipaliteit gerig om die stadion te heropen. Alhoewel die heropening van die stadion 'n brandpunt in die gemeenskap is, lyk dit nie of die munisipaliteit enigsins haastig is om dit weer in gebruik te neem nie.
Die Bob van Reenen-stadion is eens as die juweel van Krugersdorp beskryf, maar staan al bykans twee dekades leeg en het stelselmatig al hoe verder verval. Die hekke is destyds, tot die konsternasie van die plaaslike gemeenskap, vir alle byeenkomste gesluit.
Bob van Reenen, na wie die stadion vernoem is, was 'n bekende inwoner van Krugersdorp wat die grond waarop die stadion gebou is, geborg het en lewenslange gebruiksreg aan die inwoners gegee het.
Die stadion is gesluit kort na die Mogale City Plaaslike Munisipaliteit op die been gebring is en daar aangekondig is dat Kaizer Chiefs voortaan hul sokkerwedstryde daar sou speel. Maar daar was êrens 'n kinkel in die kabel en Chiefs het op die ou einde nooit na Bob van Reenen geskuif nie. Verskeie berigte het verskyn waarin daar gesê is dat daar vir opknappings begroot is. Dit is egter nooit gedoen nie en die geld het soos mis voor die son verdwyn.
Oud en jonk het gehelp om die atletiekbaan skoon te maak.
Die stadion se spreiligte is in opdrag van 'n voormalige munisipale bestuurder verwyder, 'n transformator vir die stadion se krag is verwyder (waarskynlik gesteel) en beloofde opknappings van die kleedkamers het nooit gebeur nie. Die kleedkamers is in der waarheid geplunder. Dié verval het plaasgevind te midde van R314 miljoen wat die provinsiale department van sport in die 2014/15-begroting opsy gesit het vir verbeterings aan die stadion.
"Die infrastruktuur is omtrent heeltemal vernietig en na raming sal dit miljoene kos om die stadion na sy vorige glorie te herstel. Alles wat ons die afgelope twee dae gedoen het, is met die hulp en ondersteuning van die publiek gedoen," sê hy.
Volgens Lombard is hulle baie dankbaar vir die ondersteuning van die publiek. "Almal het kom help, van oumas tot driejarige kinders het handjie bygesit en ons het uiteindelik meer as 24 ton se vullis en dies meer weggery. Ons gaan eerskomende naweek die werk voortsit."
Enigiemand wat wil betrokke raak, kan die AfriForum-tak in Krugersdorp se Facebook-blad besoek of vir Lombard by 076-211-6148 kontak.
Post Tags:	#AfriForum#Bonb van Reenen#Gemeenskap#Skoonmaak
Kleinmond-brande: AfriForum-tak skenk bottels water en ander benodigdhede aan brandweer
Virseker Trust skenk R1 miljoen vir Solidariteit Beweging se noodfonds
Deur	 06/04/2020 02/11/2020
Die Virseker Trust het aangekondig dat hy R1 miljoen aan die Solidariteit Beweging se Noodfonds gaan skenk. Die fonds se…
Lees meer Virseker Trust skenk R1 miljoen vir Solidariteit Beweging se noodfondsContinue
AfriForum se Standerton-buurtwag staan SAPD by
Die AfriForum-buurtwag in Standerton het op 7 en 8 Februarie 2020 in samewerking met die SAPD aan 'n operasie in dié dorp…
Lees meer AfriForum se Standerton-buurtwag staan SAPD byContinue
Staat versaak sy plig om erfenisgeboue te beveilig
DeurAlet Rademeyer	 06/01/2022 06/01/2022
Die verwoestende brand wat Sondag in die parlement in Kaapstad ontstaan en tot 'n geraamde skade van sowat R1 miljard…
Lees meer Staat versaak sy plig om erfenisgeboue te beveiligContinue
AfriForum en WSSA stel noodwaterplan in Kaapstad in werking
Die droogte wat die hele land in 'n wurggreep het, het die burgerregte-organisasie AfriForum genoop om met 'n waterplan vorendag…